32011R1130
L 295/178
SLUŽBENI LIST EUROPSKE UNIJE
UREDBA KOMISIJE (EU) br. 1130/2011
od 11. studenoga 2011.
o izmjeni Priloga III. Uredbi (EZ) br. 1333/2008 Europskog parlamenta i Vijeća o prehrambenim aditivima kojom se uspostavlja popis Unije prehrambenih aditiva odobrenih za uporabu u prehrambenim aditivima, prehrambenim enzimima, prehrambenim aromama i prehrambenim tvarima
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10., i članak 30. stavke 2., 3. i 5.,
budući da:
(1)
Prilogom III. Uredbi (EZ) br. 1333/2008 predviđa se uspostava popisa Unije odobrenih prehrambenih aditiva i određuju se uvjeti njihove uporabe u prehrambenim aditivima (dijelovi 1. i 2.), u prehrambenim enzimima (dio 3.), u prehrambenim aromama (dio 4.) i u prehrambenim tvarima ili njihovim kategorijama (dio 5.), kojima se prehrambeni aditivi mogu dodati u skladu s člankom 4. stavkom 4. te Uredbe. Svrha korištenja ovih prehrambenih aditiva je tehnološka uloga koju oni imaju u prehrambenim aditivima ili enzimima ili aromama ili prehrambenim tvarima.
(2)
Prehrambeni aditivi uključeni u Prilog III. Uredbi (EZ) br. 1333/2008 mogu biti razvrstani u jednu od funkcionalnih kategorija iz Priloga I. na temelju glavne tehnološke funkcije aditiva hrani. Međutim, prema članku 9. te Uredbe, razvrstavanje prehrambenog aditiva u određenu funkcionalnu kategoriju ne sprečava da se on koristi za više funkcija.
(3)
Prehrambeni aditivi koji su odobreni kao nosači u prehrambenim aditivima sukladno Direktivi Europskog parlamenta i Vijeća 95/2/EZ od 20. veljače 1995. o prehrambenim aditivima osim bojila i sladila (2) i uvjetima njihove uporabe trebali bi se uvrstiti u dio 1. Priloga III. Uredbi (EZ) br. 1333/2008 jer je bila revidirana njihova sukladnost s općim zahtjevima za uvrštavanje prehrambenih aditiva na popise Unije kao i uvjeti uporabe, a posebno sukladnost s člankom 6. stavkom 1. točkom (a) te Uredbe.
(4)
Prehrambene aditivi navedene kao dozvoljeni nosači i otapala nosača sukladno Direktivi 95/2/EZ i koji imaju tehnološku ulogu prehrambenog aditiva drugačiju od nosača trebalo bi uvrstiti u dio 2. Priloga III. Uredbi (EZ) br. 1333/2008 s istim uvjetima uporabe. Ostali prehrambeni aditivi koji imaju drugačiju funkciju od nosača trebalo bi također uvrstiti na ovaj popis.
(5)
Prehrambene aditive i nosače odobrene za uporabu u prehrambenim enzimima navedenima u Uredbi (EZ) br. 1332/2008 Europskog parlamenta i Vijeća od 16. prosinca 2008. o prehrambenim enzimima (3) i njihove uvjete uporabe trebalo bi uvrstiti u dio 3. Priloga III. Uredbi (EZ) br. 1333/2008.
(6)
Prehrambene aditive odobrene za uporabu u prehrambenim aromama sukladno Direktivi 95/2/EZ i uvjete njihove uporabe trebalo bi uvrstiti u dio 4. Priloga III. Uredbi (EZ) br. 1333/2008 jer je bila revidirana njihova sukladnost s člankom 6. te Uredbe.
(7)
Prehrambene aditive i nosače odobrene za uporabu u prehrambenim tvarima koji su definirani Uredbom (EZ) br. 1925/2006 Europskog parlamenta i Vijeća od 20. prosinca 2006. o dodavanju vitamina i minerala i određenih drugih tvari hrani (4), kao i Direktivom 2002/46/EZ Europskog parlamenta i Vijeća od 10. lipnja 2002. o usklađivanju zakona država članica u odnosu na dodatke prehrani (5), Direktivom 2009/39/EZ Europskog parlamenta i Vijeća od 6. svibnja 2009. o hrani za posebne prehrambene potrebe (6) i Uredbom Komisije (EZ) br. 953/2009 od 13. listopada 2009. o tvarima koje se u posebne prehrambene svrhe smiju dodavati hrani za posebne prehrambene potrebe (7) te je njihove uvjete uporabe trebalo bi uvrstiti u dio 5. odjeljak A Priloga III. Uredbi (EZ) br. 1333/2008. Ostale prehrambene aditive koji imaju funkciju drugačiju od nosača trebalo bi također uvrstiti na taj popis zbog tehnološke potrebe koja nije bila predviđena u vrijeme donošenja Uredbe (EZ) br. 1333/2008.
(8)
Prehrambeni aditivi koji su sukladno Direktivi 95/2/EZ navedeni kao prehrambeni aditivi dopušteni u hrani za dojenčad i malu djecu i koji imaju funkciju prehrambenog aditiva u prehrambenim tvarima trebalo bi uvrstiti s istim uvjetima uporabe na popis iz dijela 5. odjeljka B Priloga III. Uredbi (EZ) br. 1333/2008. Taj bi popis trebalo dopuniti uzimajući u obzir mišljenje Znanstvenog odbora za hranu, o aditivima u nutritivnim pripravcima za uporabu u formulama za dojenčad, prijelaznoj hrani za dojenčad i hrani za odvikavanje od dojenja od 13. lipnja 1997. (8)
(9)
Zbog transparentnosti i dosljednosti trebalo bi propisati posebna pravila za uporabu prehrambenih aditiva u smjesama prehrambenih aditiva/enzima/prehrambenih tvari.
(10)
Tvari kao što su sulfiti, benzoati, polisorbati, sorbitan esteri i saharozni esteri trebalo bi navesti u Prilogu III. Uredbi (EZ) br. 1333/2008; te tvari podliježu trećoj fazi provjere u skladu s Izvješćem Komisije o unosu prehrambenih aditiva putem hrane u Europskoj uniji koje je objavljeno 2001. (9) i izazivaju zabrinutost u pogledu prihvatljivog dnevnog unosa (Acceptable Daily Intake, ADI). Uvjeti uporabe tih tvari mogu se revidirati kao odgovor na mišljenje koje Europska agencija za sigurnost hrane mora dati u okviru programa ponovne procjene, kako je utvrđeno Uredbom Komisije (EU) br. 257/2010 (10) o uspostavi programa za ponovnu procjenu odobrenih prehrambenih aditiva, koji između ostalog uključuje procjenu unosa hranom.
(11)
Specifikacije prehrambenih aditiva hrani navedenih u Prilogu III. Uredbi (EZ) br. 1333/2008 u vezi s podrijetlom, kriterijima čistoće te sve druge potrebne informacije određene su u direktivama Komisije 2008/128/EZ od 22. prosinca 2008. o utvrđivanju posebnih kriterija čistoće u vezi s bojilima za uporabu u hrani (11), 2008/60/EZ od 17. lipnja 2008. o utvrđivanju posebnih kriterija čistoće u vezi sa sladilima za uporabu u hrani (12) i 2008/84/EZ od 27. kolovoza 2008. o utvrđivanju posebnih kriterija čistoće u vezi s prehrambenim aditivima osim bojila i sladila (13).
(12)
Zbog činjenice da se neke smjese koriste već desetljećima, trebalo bi predvidjeti prijelazno razdoblje od 24 mjeseca nakon stupanja na snagu ove Uredbe kako bi se subjektima u poslovanju s hranom omogućilo prilagođavanje zahtjevima utvrđenim u dijelovima 2., 3. i 5. odjeljka A Priloga III. Uredbi (EZ) br. 1333/2008 kako je izmijenjena ovom Uredbom. Trebalo bi predvidjeti prijelazno razdoblje od 18 mjeseci nakon stupanja na snagu ove Uredbe kako bi se subjektima u poslovanju s hranom omogućilo prilagođavanje zahtjevima utvrđenim u dijelovima 1. i 4. Priloga III. kako je izmijenjen ovom Uredbom.
(13)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja, a nisu im se usprotivili ni Europski parlament niti Vijeće,
DONIJELA JE OVU UREDBU:
Članak 1.
Izmjena Uredbe (EZ) br. 1333/2008
Prilog III. Uredbi (EZ) br. 1333/2008 zamjenjuje se tekstom iz Priloga ovoj Uredbi.
Članak 2.
Prijelazne mjere
Pripravci koje nisu sukladne s dijelovima 2., 3. i/ili odjeljkom A dijela 5. Priloga III. Uredbi (EZ) br. 1333/2008, kako je izmijenjena ovom Uredbom, mogu se i dalje stavljati na tržište u skladu s nacionalnim odredbama tijekom razdoblja od 24 mjeseca nakon datuma stupanja na snagu ove Uredbe. Hrana koja sadrži takve pripravke koja je zakonito stavljena na tržište unutar tog razdoblja može biti u prodaji do iskorištenja zaliha.
Pripravci koji nisu sukladni s dijelovima 1. i 4. Priloga III. Uredbi (EZ) br. 1333/2008, kako je izmijenjena ovom Uredbom, mogu se i dalje stavljati na tržište u skladu s odredbama priloga od I. do VI. Direktivi 95/2/EZ do 31. svibnja 2013. Hrana koja sadržava takve pripravke koja je zakonito stavljena na tržište unutar tog razdoblja može biti u prodaji do iskorištenja zaliha.
Članak 3.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Primjenjuje se od 2. prosinca 2011.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 11. studenoga 2011.